Године 1876. прикључила се Херцеговачком устанку против Турака (Невесињска пушка). Одвојила је велике количине новца за набавку топова који никада нису стигли на бојиште. Неколико месеци касније заробљена је на превару, заједно са Мићом Љубибратићем и групом устаника, приликом преласка аустријске границе. У градовима од Сиња до Трста дочекивана је народним овацијама. Успела је да се ослободи и крајем марта 1876. године стиже у Београд. О њој су писале новине у Шумадији, а Ђура Јакшић јој је посветио песму добродошлице. На Васкрс 1876. године, након Жаниног опоравка од болести која ју је задесила у Београду, приређена је у њену част велика поворка са бакљадама (око 6000 људи). Дана 30. јуна Срби и Црногорци објављују Турској рат за ослобођење. Следећег дана Жана се прикључила борби као добровољац. Донирала је устаницима 2000 тадашњих динара. Био је то највећи прилог устанку, (браћа Крсмановић донирала су 1000 динара, а Михаил Черњајев 60).